Die wedloop van die gelowiges. - www.bybelkennis.co.za
by Coen Slabber · Published 10/12/2014 · Updated 20/11/2014
The Christian life is not always best lived by people making big waves. —Michael Gembola
Wedloop is nogal ‘n beeld wat algemeen in die Bybel gebruik word – veral deur Paulus. Ons verwag dit nie in die geslagsregisters in die Kronieke-boeke nie.
Die Kronis evalueer die stamme deels op grond van die ideale koning soos in Dawid beliggaam – absolute lojaliteit aan God alleen. Die stamme oos van die Jordaan het hierdie ideaal verwerp en is weggevoer in ballingskap. Hulle het die resies begin, maar nie klaargemaak nie. Om die resies vir God te voltooi is steeds ‘n uitdaging. Die aantrekkingskrag van afgode – geld, mag, status, ens – is sterk.
Gelowiges het ‘n wedloop om te hardloop. Of dit nou teen die Hagareërs is (1 Kronieke 5:10) of teen elke mag en gesag, teen elke gees wat heers oor hierdie sondige wêreld, teen elke bose gees in die lug is (Efesiërs 6:12), daar is ‘n wedloop wat gehardloop moet word.
Die wedloop het ‘n eindstreep en daar is ‘n prys om te wen – rus in die beloofde land of die ewige lewe as gawe van God.
Die belang van gebed in hierdie wedloop word beklemtoon. Dit herinner ons daaraan dat die stryd aan God behoort. Dit sal gewen word in die krag van die Heilige Gees. Maar hierdie wedloop sluit in hindernisse, terugslae en beproewings. God gebruik dit om ons geloof te bemoedig en ons hoop te versterk. Ons besef, maak nie saak wat ons omstandighede is nie, Jesus Christus het alle hindernisse oorkom.
Om die wedloop te voltooi verheerlik vir God – dit verkondig sy genade vir al daardie toeskouers op die pawiljoen.
Om die wedloop suksesvol te voltooi wys vir ons wat vertroue in God beteken. Dit is die voortdurende verantwoordelikheid van die gelowige om hierdie vertrouensverhouding te behou.